UP विधानसभा के पूर्व अध्यक्ष सुखदेव राजभर का निधन, सीएम योगी समेत कई नेताओं ने जताया दुख
उत्तर प्रदेश विधानसभा के पूर्व अध्यक्ष सुखदेव राजभर का सोमवार को निधन हो गया। सुखदेव राजभर पिछले की दिनों से बीमार चल रहे थे और लखनऊ के एक निजी अस्पताल में इलाज के दौरान उनका निधन हो गया।
लखनऊ। उत्तर प्रदेश विधानसभा के पूर्व अध्यक्ष सुखदेव राजभर का सोमवार को निधन हो गया। सुखदेव राजभर पिछले की दिनों से बीमार चल रहे थे और लखनऊ के एक निजी अस्पताल में इलाज के दौरान उनका निधन हो गया। वह वर्तमान में बीएसपी के टिकट पर आजमगढ़ की दीदारगंज सीट से विधायक थे। सुखदेव राजभर के निधन पर यूपी के सीएम योगी आदित्यनाथ और सपा के राष्ट्रीय अध्यक्ष अखिलेश यादव ने दुख व्यक्त किया है। योगी आदित्यनाथ ने ट्वीट कर कहा कि 'उत्तर प्रदेश विधान सभा के पूर्व अध्यक्ष एवं माननीय विधायक श्री सुखदेव राजभर जी का निधन अत्यंत दुःखद है। प्रभु श्री राम से प्रार्थना है कि दिवंगत आत्मा को अपने श्री चरणों में स्थान व शोकाकुल परिजनों को यह दुःख सहने की शक्ति प्रदान करें। ॐ शांति!'अखिलेश यादव ने ट्वीट कर कहा 'अत्यंत दु:खद! यूपी विधानसभा के पूर्व अध्यक्ष एवं वरिष्ठ राजनेता श्री सुखदेव राजभर जी का निधन अपूरणीय क्षति। शोक संतप्त परिवार के प्रति संवेदना, दिवंगत आत्मा को शांति दे भगवान! 'सामाजिक न्याय' को समर्पित आप का राजनीतिक जीवन सदैव प्रेरणा देता रहेगा। विनम्र श्रद्धांजलि!'कांग्रेस के प्रदेश अध्यक्ष अजय कुमार लल्लू ने भी सुखदेव राजभर के निधन पर दुख व्यक्त किया है। अजय कुमार लल्लू ने ट्वीट कर कहा कि 'पूर्व विधानसभा अध्यक्ष, विधायक श्री सुखदेव राजभर जी के निधन का समाचार दु:खद है। आप वंचित समाज के लिए समर्पित रहे, आपका जाना समाज के लिए अपूर्णीय क्षति है। परिवारजनों के प्रति मेरी गहरी संवेदनाएं। ईश्वर दिवंगत आत्मा को शांति प्रदान करें।'